TKS : คาดกำไรปีนี้เติบโตดี-ปันผลสูงผลงานปีหน้าสดใสหลังรุกธุรกิจ ตปท.
TKS คาดกำไรปีนี้เติบโตดี-ปันผลสูง ผลงานปีหน้าสดใสหลังรุกธุรกิจตปท.
13 ธ.ค. 2559

บล.ฟิลลิป (ประเทศไทย) ระบุในบทวิเคราะห์วันนี้ (13 ธ.ค.) ว่า  บริษัท ที.เค.เอส. เทคโนโลยี จำกัด (มหาชน)หรือ TKS ทำกำไรในช่วง 9 เดือนแรกปีนี้ได้ดี ทำให้แม้ว่าผลประกอบการงวดไตรมาส 4/59 จะออกมาทรงตัว อันเนื่องมาจากเป็นช่วงเวลาไว้อาลัย ทำให้งานพิมพ์บางงานถูกเลื่อนออกไป แต่ TKS ก็ยังสามารถทำกำไรทั้งปีนี้เติบโตได้ดี เนื่องจากมีกำไรพิเศษจากการขายอาคารพาณิชย์ในไตรมาส 3/59 จำนวน 22.32 ล้านบาท และยังได้รับผลกำไรที่ดีมาจากบริษัทลูก ๆ ด้วยอย่างบมจ.ซินเน็ค (ประเทศไทย) (SYNEX) และบมจ.ไทยบริติช ซีเคียวริตี้ พริ้นติ้ง (TBSP) ที่กำไรดีขึ้น ทำให้ TKS รับรู้ส่วนแบ่งกำไรดีขึ้นด้วย แม้ธุรกิจโรงพิมพ์กำไรจะลดลง อันเป็นผลจากการแข่งขันที่สูงขึ้น
ขณะที่แนวโน้มผลการดำเนินงานในปี 60 ก็ยังได้รับผลดีจากการเข้าไปร่วมทุนกับ Wellco จากญี่ปุ่น ในการทำธุรกิจผลสิ่งพิมพ์ประเภทลาเบลบรรจุภัณฑ์ ซึ่งขณะนี้กำลังทดสอบกับผู้ผลิตสินค้าอุปโภคบริโภครายใหญ่ของไทย อีกทั้ง TKS ยังมีแผนจะทำดีล M&amp;A กับบริษัทที่ทำธุรกิจบรรจุภัณฑ์อาหาร ซึ่งน่าจะได้เห็นภาพในปี 60 รวมไปถึงมีแผนจะรุกงานต่างประเทศมากขึ้น โดยเฉพาะในกัมพูชา และเมียนมา จากที่ปีนี้ได้เข้าไปรับงานที่ลาวมาแล้ว
พร้อมคาดการณ์กำไรสุทธิปีนี้ ที่ระดับ 320 ล้านบาท เพิ่มขึ้นจาก 285 ล้านบาทในปีที่แล้ว และคาดว่าจะมีกำไรสุทธิ ในปีหน้าเพิ่มขึ้นเล็กน้อยมาที่ 337 ล้านบาท จากฐานกำไรปี 59 ที่สูงเป็นเพราะมีกำไรพิเศษจากการขายอาคารพาณิชย์
ส่วนอัตราผลตอบแทนจากเงินปันผล (Dividend yield) ในปีนี้จะอยู่ที่ราว 6.6% จากที่คาดจะจ่ายปันผลในปีนี้ 0.55 บาท/หุ้น โดยครึ่งแรกปีนี้จ่ายปันผลไปแล้ว 0.15 บาท/หุ้น ส่วนปีหน้า คาดว่าจะมี Dividend yield ประมาณ 7% จ่ายปันผลในอัตราก 0.60 บาท/หุ้น ซึ่งถือได้ว่า TKS ให้ผลตอบแทนจากปันผลที่สูง แนะนำซื้อราคาเป้าหมาย 11.20 บาท
 